Den tidligere bestyrelse i EBH bank står nu igen for skud. En tidligere aktionær er gået i gang med at samle andre tidligere aktionærer til et gruppesøgsmål imod bankens forhenværende bestyrelse.

Konsulent Carl Buchwald var aktionær i EBH bank, og mistede omkring seks millioner kroner, da banken gik konkurs i november måned. Carl Buchwald siger til Jyllands-posten, at han ikke forstår, hvordan EBH bank kunne udsende en regnskabsmeddelelse to uger før krakket, hvor bankens underskud var beregnet til 10 millioner kr. Konsulenten mener, at Finanstilsynet og bankens ledelse på dette tidspunkt måtte have set det komme, og have opdaget, at EBH ikke levede op til lovens solvens krav. Samtidig forarges Carl Buchwald over, at EBH banks stadig solgte aktier. - Det er mig komplet uforståeligt, hvordan aktiehandlen bare kunne fortsætte, siger Carl Buchwald til Jyllands-Posten. Konsulenten vil nu indrykke annoncer i forskellige aviser i Nordjylland for at samle andre aktionærer til et samlet gruppesøgsmål imod bestyrelse. Det skriver Jyllands-posten.